Kiriku hooldaja J. Varik võttis üle kiriku valitsemise
Vabariigi Valitsuse otsuse täitmise korraldamiseks Eesti Evangeeliumi Luteri Usu Kiriku piiskopi, konsistooriumi ja kirikukogu tegevuse seismapanemise ning kirikule hooldaja määramise asjus ilmus reedel, 15. sept. kell 11 hommikul siseministri abi A. Tuulse koos ministeeriumi üldosakonna direktori E. Kübarsepa ja kiriku hooldajaks määratud õpetaja J. Varikuga Eesti Ev. Luteri Usu Kiriku konsistooriumi ruumidesse, kus olid kohal piiskop H. B. Rahamägi ja konsistooriumi abipresident dr. J. Masing.

Vabariigi Valitsuse otsuse teatavaks tegemise järele koostati Eesti Ev. Luteri Usu Kiriku piiskopi, konsistooriumi ja kirikukogu asjaajamise ja valitsemise üleandmise kohta kiriku hooldajaks määratud õpetaja J. Varikule vastav akt, millele kirjutasid alla üleandjatena piiskop H. B. Rahamägi ja konsistooriumi abipresident dr. J. Masing, vastuvõtjana kiriku hooldaja J. Varik ja juuresolijatena siseministri abi A. Tuulse ja dir. E. Kübarsepp.

Kiriku varade üleandmine toimub inventuurnimekirjade järele. Akti allakirjutamise järele lahkusid konsistooriumist üleandmise teostamise juures olnud ametiisikud, kuna kiriku hooldajaks määratud õpetaja J. Varik asus oma ülesannete täitmisele.

1939
Eesti Kirik